Si Ronda

Si Ronda entu atu pèlem meneng deri Hindia Welanda, nyang dia punya dalang nama Lie Tek Swie ama dia punya setèr nama Bachtiar Effendi. Ni pèlem diangkat deri anak Betawi punya terdisi lisan entu témpo, nyang nyeritain atu bandit jago silat punya aksi, nama si Ronda. Di pèrsi lènong deri ni cerita, si Ronda suka' digambarin jadi semacem Robin Hud, kapan ngegarong banda orang gedéan bakal dikasiin ke orang kecilan. Ni pèlem jebrol serèndèngan ama pèlem maèn pukulan nyang pada naèk daon wayah taon 1929 ampé 1931. Cuming, ya, Si Ronda kaga' santer diwartain kapan dia jebrol. Ni pèlem aselinya, sih, kaya'nya, mah, uda ilang. Pèrsi pèlem anyar nyang ngangkat ni cerita, Si Ronda Macan Betawi, dibikin taon 1978.

Ceritera
Si Ronda diangkat deri lènong cara Betawi punya cerita, nyang mao di kalangan kaum pribumi, kè', kaum Tionghoa, kè', ni cerita entu témpo èmang lagi nyohor-nyohornya. Si Ronda punya cerita ngrikutin si empunya nama, garong Betawi jago maèn silat nyang kebekèn suka' nyolong banda deri nyang bepunya bakal dikasiin ke nyang butu.; ;  Tukang ngaji pèlem Indonésia nama Misbach Yusa Biran bilang kalo si Ronda punya cerita dipili bakal diangkat jadi pèrsi pèlem lantaran dia punya keboléan unjuk-unjukan maèn pukulan. Pèlem-pèleman entu témpo, sih, èmang pating kesawaban ama bikin-bikinan pèlem Amrik nyang suka' masupin aksi bengkelai, hata penongton nyang di Hindia juga' pada doyan.; 

Laèn cerita nyang setumbras ama si Ronda entu tuladnya cerita si Jampang ama si Pitung. Ni lènong-lènongan pada punya cerita kaga' jau-jau deri pasal orang kerèn nyang digero' "jago", nyang biar kata idup kaga' diatur wèt, masing mao adu jaban bakal nulungin orang kecilan. Ni janrah cerita ngebadeg diangkat jadi pèlem bandit, nyang mulain tenar kapan pèlem Si Tjonat dijebrolin ama pabrik Batavia Motion Picture taon 1929. Abis ni jebrolan, nongtot, dah, tuh, Wong besudara punya bikinan Rampok Preanger (juga' taon 1929), ama pèrsi pèlem deri cerita si Pitung taon 1931.;  Pèlem janrah beginian ada kali' jumblahnya ampé seperapat deri pèlem Hindia nyang jebrol deri taon 1929 ampé 1931. Biar gitu, ga' semuanya ngegambarin si jago jadi orang nyang punya niat baèk bakal nulungin orang kecit. Wong besudara punya pèrsi Si Pitung, misalnya, ngegambarin si empunya nama jadi garong kacangan nyang kaga' romannya bakal ngasiin orang kecit kaya' Robin Hud.; 

Pembikinan
Si Ronda dibikin ama dalang Lie Tek Swie ama juragan Tan Khoen Yauw deri pabrik Tan's Film. Ni orang dua sebelonnya uda tau gawé bareng bakal ngebikin tu pabrik punya pèlem bekèn Njai Dasima taon 1929. Gambar sènter di ni pèlem diatur ama A. Loepias. Ni pèlem direkem item puti, juga' kaga' ngomongnya acan. Si Ronda punya setèr nama Bachtiar Effendi entu aselinya, mah, tukang atur pelampang pèlem di Tan punya pabrik; ni pèlem jadi awal-awalnya dia mampang jadi setèr. Selaèn si setèr, ni pèlem juga' masupin atu tukang lakon nama Momo, nyang uda tau mampang di pèlem Njai Dasima.

Penjebrolan ama tanggepan
jmpl|lurus|Bachtiar Effendi, nyang maèn di Si Ronda jadi si empunya nama
Si Ronda nongtot taon 1930. Kalo ngrikut si Effendi punya bilang, sih, ni pèlem jebrol sebelonnya Tan punya pèlem Nancy Bikin Pembalesan (kelajengan deri pèlem Njai Dasima) mampang di bios bulan Méi 1930. Koran Belanda ada nyatet kalo ni pèlem tau mampang juga' di Médan, Sumatra Lor, taon 1932. Biar gitu, Pa' Biran bilang kalo ni pèlem benernya ga' gitu santer diwartain; hata Sinematek Indonesia punya arsip aja kaga' gableg comotan warta koran pasal Si Ronda.

Buntut
Abis si Si Ronda, Lie ama Tan masing kereja bareng di tiga biji pèlem lagi. Lie mè'rad deri Tan punya pabrik taon 1932; naga-naganya, sih, lantaran dia punya cara ngarahin pèlem uda kaga' cocok lagi ama Tan punya pasar bakal orang kecilan nyang kaga' duit. Hata, saban pèlem nyang dia dalangin suka' keliwat gedé punya ongkos. Si Effendi kendiri masing ajeg gawé ama Tan punya pabrik ampé taon 1932, kapan dia mingsèr bakal jadi bangkot di majala pèlem-pèleman Doenia Film. Sedeng si Momo terus getep maèn pèlem ampé taon 1941, cuman ga' terus-terusan ama Tan punya pabrik; belakangannya dia maèn ama pabrik Standard Film.

Lantaran uda kaga' ditauin lagi juntrungnya ke mana, ni pèlem bisa dibilang pèlem ilang, dah, tuh. Ampé-ampé tukang ngaji èlmu manusia pasal deleng-delengan nama Karl G. Heider ada nulis kalo semua-mua pèlem di Indonésia sebelon taon 1950 uda pada ilang. Biar gitu, tukang nanggepin pèlem J.B. Kristanto ada nyatet di dia punya Katalog Film Indonesia (Dedaptaran Pèlem Indonésia) barang berapa biji pèlem deri entu témpo nyang masing ketemu di Sinematek Indonesia punya arsip.

Atu lagi pèlem nyang ngangkat si Ronda punya cerita dengen judul Si Ronda Macan Betawi jebrol taon 1978. Ni pèrsi punya bikinan dalang nama Fritz G. Schadt mampangin Dicky Zulkarnaen bakal maèn jadi si Ronda, ama Lenny Marlina bakal jadi dia punya demenan. Di ni pèrsi atu, si Ronda maké dia punya silat bakal ngejabanin entu tuan tana bangsat ama penjajah punya amtenar.

Paranan
Tukilan

Daptar bacaan














Sènggètan luar


Bangsaan:Pèlem 1930
Bangsaan:Pèlem item puti
Bangsaan:Pèlem meneng
Bangsaan:Pèlem Hindia Welanda
Bangsaan:WikiSeratSerèt 2025